粵劇擊樂大師高潤權入行50年金禧紀念,日前於西九戲曲中心大劇院演出三場《高潤權鼓板五十年》,並邀得阮兆輝、李龍、尹飛燕擔任藝術總監。節目包括排場戲《玉皇登殿》、《天姬送子》(由阮兆輝尹飛燕示範演出)、名伶梁兆明,宋洪波,藍天佑、黎耀威等主演中篇劇《三帥困崤山》等 ; 粵劇新貴梁非同獲前輩吳美英親自教授演出《香花山大賀壽》之重頭戲「觀音十八變」。
三場演出順利完成,高潤權感受良多,說:「今次有擔心。有放心,有開心,也有過灰心,乜心都有,但係結果非常OK,做完好開心,令我喜出望外,10個觀眾有9個觀眾都話好好睇,未睇過咁好嘅,原來封相係咁㗎?我們想執番正傳統戲,估唔到大獲好評,一班年輕人,加埋輝哥等前輩,個個不執着,眾志成城去做這件事,開心處就在此。我希望盡量把爸爸教我的知識,教給年輕一代。」
為了讓年輕一輩有機會接觸傳統戲,今次高潤權安排了很多新人参加演出,他大讚三位總監盡心傳授,年輕演員吳立熙、黃成彬,陳紀婷做得好好,女演員關凱珊甚至肯掛鬚,毫不計較。他又說:「梁非同很有潛質,今次派她演觀音,她演得非常出色,因為我打過美英姐演觀音,招式係點我知嘅,非同將吳美英教授的觀音十八變表演法全部做到出來,在台上簡直就是第二個吳美英。」
今次演出高潤權感受到友情滿滿,真正感受到自己在行內得到尊重和支持。「我很尊重前輩,又惜年輕新秀,佢哋問到我嘅嘢,除非唔識,我識一定會全部教佢哋。好少收埋,他們也比較尊重我。」完成《高潤權鼓板五十年》後,他稱太疲累,只想休息:「這三晚其實打得幾攰㗎,要用好強嘅意志去堅持。但我唔搵人替,要對得住觀眾,點捱我都要捱埋佢。今次成績,我覺得在友情上,在成績上都贏,大家對粵劇傳承同心盡力,我好滿意,好滿足,好開心。」